Valitsus kinnitas tänasel kabinetinõupidamisel 2017. aasta eelarve eelnõu, mille fookuses on majanduse elavdamine ja inimeste heaolu tõstmine. Peaminister annab eelarve eelnõu Riigikogule üle järgmise nädala kolmapäeval.

"Järgmise aasta eelarve on suunatud igas mõttes kasvule – see peab andma tõuke majandusele, veelgi suurendama meie riigi julgeolekut ja jagama rohkem kindlustunnet neile, kes seda kõige enam vajavad," lausus peaminister Taavi Rõivas pärast valitsuse üksmeelset otsust riigieelarve eelnõu heaks kiita. "Kasvu saavutame ka efektiivsemast riigivalitsemisest ja reformide tulemusena – oleme käivitanud riigi- ja haldusreformi, mis tõmbab kogu valitsussektori trimmi, ehk maksumaksja rahakotile jõukohaseks. Riigisektor peab olema proportsioonis elanikkonnaga," sõnas Rõivas.

Eelnõu järgi on 2017. aasta riigieelarve tulude ja kulude eeldatav maht ca 9,5 miljardit eurot ja eelarve on struktuurses ülejäägis 0,2 protsenti SKP-st. "Maksupoliitiliste muudatuste juures on oluline, et kokkuvõttes alaneb inimeste maksukoormus järgmisel aastal 0,2 protsendipunkti," lausus rahandusminister Sven Sester.

Lisaks lepiti mitmes sektoris kokku palgatõus. Eelarveläbirääkimiste käigus leppis valitsus täna kokku, et sotsiaalhoolekandetöötajatel, kõrgharidusega kultuuritöötajatel ja siseturvalisuse töötajatel (politseinikud, päästjad, toll jt) kasvab järgmisel aastal palgafond 3,3 protsendini. Õpetajate palgafondi kasv ulatub 4,6 protsendini.

Majanduskasvu elavdamiseks jätkub tööjõumaksude alandamine – muuhulgas tõuseb uuel aastal maksuvaba tulu 180 euroni ning sotsiaalmaksu määr langeb 33 protsendilt 32,5 protsendile. Lisaks panustab valitsus oluliselt teaduse rahastamisse, tekib suurinvestori toetus ja rahastatakse Tallinna Euroopa Kooli laienemist (sh uus hoone), mis on muuhulgas oluline ka välisinvestorite Eestisse toomisel.

Madalapalgaliste inimeste toimetuleku paranemiseks tõuseb uuel aastal puudust kannatava pere toimetulekutoetuse määr 130 euroni ning alla 652 euro kuus teenivad inimesed saavad taotleda esimest korda maksutagastust möödunud aasta tulude eest. Samuti hakkavad üksi elavad pensionärid saama kord aastas 107 euro suurust toetust.